ET Euroopa Liidu Teataja C 143/23

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 143/14)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

KOONDDOKUMENT

„ΓΑΛΑΝΟ ΜΕΤΑΓΓΙΤΣΙΟΥ ΧΑΛΚΙΔΙΚΗΣ” (GALANO METAGGITSIOU CHALKIDIKIS)

EÜ nr: EL-PDO-0005-01027-7.8.2012

KGT ( ) KPN ( X )

1. Nimetus

„Γαλανο Μεταγγιτσιου Χαλκιδικησ” (Galano Metaggitsiou Chalkidikis)

2. Liikmesriik või kolmas riik

Kreeka

3. Põllumajandustoote või toidu kirjeldus

3.1. Toote liik

Klass 1.5. Õlid ja rasvad (või, margariin, õli jne)

3.2. Punktis 1 esitatud nimetusele vastava toote kirjeldus

Nimetusega „Galano Metaggitsiou Chalkidikis” tähistatakse ekstra-neitsioliiviõli, mis on toodetud kahest oliivisordist: „Strongilolia” („Galani”, „Prasinolia”) ja „Hondrolia Halkidikis”. Sortide osakaal õlis on järgmine: sordi „Strongilolia” („Galani”, „Prasinolia”) sisaldus õlis on vähemalt 90 % ja sordi „Hondrolia Halkidikis” sisaldus kuni 10 %.

Toode „Galano Metaggitsiou Chalkidikis” on järgmiste füüsikaliste, keemiliste ja organoleptiliste omadustega:

happesus: kuni 0,60

peroksiidarv: maksimaalselt 15

Κ232: maksimaalselt 2,35

Κ270: maksimaalselt 0,18

vahad: maksimaalselt 110 mg/kg

küllastamata rasvhapped: 84 % või rohkem

oleiinhape: vähemalt 73 %

linoleenhape: < 1,0 %

linoolhape: < 11 %

Värvus: kollasest kuni kuldkollase varjundiga roheline, mis vahetult pärast pressimist on hägune, kuid vähehaaval muutub täiesti selgeks.

Organoleptilised omadused:

Deskriptor Keskmine väärtus Puudused 0 Keskmine puuviljasus: > 3 Keskmine teravus > 3 Keskmine mõrudus < 2,5

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Ekstra-neitsioliiviõli „Galano Metaggitsiou Chalkidikis” toodetakse oliividest, mis on kasvatatud ja pressitud üksnes määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus osutab

Oliiviõli „Galano Metaggitsiou Chalkidikis” villitakse määratletud geograafilises piirkonnas sellepärast, et vältida kahjustumise ohtu, ning selleks, et toode ei kaotaks oma eriomadusi pakendamata kujul transportimise tõttu.

Toote riknemise vältimiseks on kehtestatud erireeglid.

1. Toode pannakse algul tootja hoiuruumides roostevabast terasest nummerdatud paakidesse; toote valmistaja teab, kuidas toode võib kahjustuda ladustamise käigus hapniku ja valgusega kokkupuutel.

2. Paagid suletakse pitseerimisvahaga, millesse on vajutatud sõna „κυανούν” (sinine) jäljend; kui mahuti ei ole täielikult tühi, siis suletakse see uuesti, et tagada toote kontrollimine.

3. Toodet ei tohi dekanteerida ega määratletud geograafilisest tootmispiirkonnast vedellastina välja vedada, et pakendamise või mahutites transportimise aeg, mil õlirasvad hapnikuga kokku puutuvad, oleks võimalikult lühike.

4. Toodet ei tohi määratletud geograafilisest tootmispiirkonnast välja vedada läbipaistvates paakides või mahutites, et vältida kokkupuudet otsese päikesevalgusega, mis võib tekitada fotooksüdatsiooni.

5. Pudelid suletakse pitseerimisvahaga, mille koostis on partiiti erinev (pitseerimisvaha koostisosade osakaal, mahutite sulgemisviis). Sellega tagatakse, et toodet ei võimalik võltsida (kontrollimine on hõlbustatud) ning kindlustatakse toote jälgitavus.

Toode pakendatakse toiduainetega kokkupuuteks ettenähtud läbipaistmatutesse mahutitesse, mis on klaasist, metallist või keraamilisest materjalist või muust inertsest materjalist, mis ei kahjusta mahutisse pandud toodet ja/või millega ei eirata turustusriikide õiguslikke nõudeid.

3.6. Sellise toote märgistamise erieeskirjad, millele registreeritud nimetus osutab

Märgistus peab olema kooskõlas Euroopa Liidu õigusaktide nõuetega ning sellel peab olema üks järgmistest logodest:

pudelil peab olema tootja kood ning iga pudel peab olema nummerdatud nii, et tarbija käsutuses oleks konkreetne ja täpne teave.

4. Geograafilise piirkonna täpne määratlus

Toote „Galano Metaggitsiou Chalkidikis” geograafiline tootmispiirkond on määratletud Sithonía valla Metaggitsi omavalitsusüksuse halduspiiridega.

5. Seos geograafilise piirkonnaga

5.1. Geograafilise piirkonna eripära

Geograafilise piirkonna omapära on tingitud asjaolust, et läänes piirneb see jõe, idas mere ning põhjas ja lõunas küngastega.

Reljeefi osas on ühtse maatüki suurema osa (1 820 ha) kallak tavaliselt 1–15 % ning selle ümber oleva ala kallak võib olla üle 60 %. Enamik haritavast maast on küngastest ümbritsetud. See moodustab suletud tasandiku, mis on küll kaitstud idakaarest puhuvate niiskete tuulte eest, kus aga samas püsivad madalad temperatuurid. Keskmine temperatuur kõige külmema kuu jooksul on 2,5 °C ja kõige soojema kuu ajal 22,5 °C. Kliimast ja reljeefist tingituna tuleb ette ka varajasi öökülmi.

Piirkonnas valitseb vahemereline kliima. Sellistel kliimatingimustel on ka vahemerelise mõjuga kontinentaalse kliima jooni. Piirkond ei ole just sademeterohke – aastane keskmine sademete hulk madalamates kohtades on 505 mm ning kõrgemal kuni 662 mm. Kõige kuivemaks peetakse ajavahemikku juunist septembrini (sademeid 119–169 mm); kõige vähem on sademeid septembris (20–29 mm). Metaggitsi Chalkidike oliivisalud on istutatud Vertiskose nõlvade Paleosoikumi ajastul kujunenud mõõdukalt happelisse ja madala pH-ga (5 ja 6) pinnasesse, mis on moodustunud vilgukivirikkast ja biootilisest gneisist, graniidist, kiltkivist, kvartsiidist, dioriidist ja põldpaost, samal ajal kui muud Chalkidike maakonna oliivisalud on istutatud lubjarikkasse leeliselisse pinnasesse, mille pH on 7 või rohkem. Mehaanilisest seisukohast on fosforirikas pinnas kerge kuni keskmise tekstuuriga ning hea niiskustasemega, hästi õhutatud, vett mõõdukalt läbilaskev ning hea drenaažiga, milles mullavesi pääseb hõlpsasti liikuma.

Lisaks sellele on Metaggitsi Chalkidike oliivisaludes vähemalt 90 % sortide „Strongilolia” („Galani”, „Prasinolia”) oliivipuid, mis on määratletud geograafilises piirkonnas hästi kohanenud seal valdavate konkreetsete mulla- ja kliimatingimustega, ning vähemalt 10 % on sordi „Hondrolia Halkidikis” oliivipuid. Sordi „Strongilolia” valdav kasvatamine piirkonnas on tingitud mikrokliimast ja inimtegevusest, mille abil sõna otseses mõttes on kujundatud haritavat maad – vähendatud pinnase happesust orgaanilise ja haljasväetisega ning pinnase konarlikkust käsitsi kaevamisega.

Sordi „Strongilolia” oliivid on suuremõõtmelised. Ümarovaalse kujuga (näsata) oliivivili valmib novembris. Vilju koristatakse varakult, kui nende värvus on rohekaslilla, ning külmpressitakse (segamistemperatuur ei ületa 27 °C). Vilja kaal on vahemikus 2,6–7,5 g (keskmine kaal 4,6 g) ning õlisisaldus 16 %. Sordi „Strongilolia” oliive kasutatakse lauaoliividena ja oliiviõli valmistamiseks; selle sordi viljad tunneb ära vilja ja puulehe kuju järgi.

Sordi „Hondrolia Halkidikis” oliivid on suured; viljaliha ja kivi vahekord on 7–10:1. Sordi „Hondrolia Halkidikis” oliive kasutatakse lauaoliividena ja oliiviõli valmistamiseks; selle sordi viljad tunneb ära vilja ja puulehe kuju järgi.

5.2. Toote eripära

Toode „Galano Metaggitsiou Chalkidikis” on järgmiste omadustega:

— vähemalt 90 % õlist on saadud sordi „Strongilolia” („Galani”, „Prasinolia”) oliividest;

— suur oleiinhappesisaldus (vähemalt 73 %);

— küllastamata rasvhapete valdavus (84 % või rohkem) võrreldes küllastunud rasvhapetega;

— väike linoleenhappe- (alla 1,0 %) ja linoolhappesisaldus (alla 11 %);

— puuviljasuse keskmine väärtus > 3, teravuse keskmine väärtus > 3, ning mõrudus on väike kuni keskmine, keskmine väärtus < 2,5. Toode „Galano Metaggitsiou Chalkidikis” on mahedamaitseline oliiviõli, sest mõruduse keskmine väärtus on tavaliselt < 2.

Toodet „Galano Metaggitsiou Chalkidikis” toodetakse oliividest, mida koristatakse varakult, kui nende värvus on rohekaslilla, ning külmpressitakse (segamistemperatuur ei ületa 27 °C).

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Tootele „Galano Metaggitsiou Chalkidikis” on iseloomulik, et selle koostises on valdavalt sordi „Strongilolia” („Galani”, „Prasinolia”) oliividest saadud õli. Seda sorti kasvatatakse määratletud geograafilises piirkonnas (ja muudes piirkondades peaaegu üldse mitte) kaubanduslikul eesmärgil. Kõnealune sort on hästi kohanenud määratletud piirkonna tingimustega; sort „Strongilolia” moodustab 90 % kõigist seal kasvatatavatest sortidest. Selles sordi valdav kasvatamine piirkonnas on tingitud mikrokliimast (põuane ja kuiv ilm, varajased öökülmad, madalad temperatuurid, mulla madal pH, reljeef) ja inimtegevusest, mille abil sõna otseses mõttes on kujundatud haritavat maad – vähendatud pinnase happesust orgaanilise ja haljasväetisega ning pinnase konarlikkust käsitsi kaevamisega. Tänu kõnealustele mulla- ja kliimatingimustele on piirkonna muld suurema oleiinhappesisalduse (73 %) ning väiksema linoleenhappe- (alla 1,0 %) ja linoolhappesisaldusega (alla 11 %), mistõttu oliiviõli „Galano Metaggitsiou Chalkidikis” on suurema oksüdatsioonikindlusega.

Oliiviõli „Galano Metaggitsiou Chalkidikis” head omadused on tingitud ka mulla suurest fosforisisaldusest. Ekstra-neitsioliiviõli „Galano Metaggitsiou Chalkidikis” on ka värske, puhta, eristatava, puuviljase oliivilõhnaga, mis on tingitud vähestest sademetest, mis on määrav asjaolu tasakaalustatud lõhna kujunemisel. Tänu oliivide varajasele koristusajale on õli tugevalt aromaatne ning pressimismeetodist (külmpressimine) tingituna ei kahjustata ega hävitata õli aromaatsed koostisosi.

Viide spetsifikaadi avaldamisele

(Eespool nimetatud määruse artikli 6 lõike 1 teine lõik)

http://www.minagric.gr/images/stories/docs/agrotis/POP-PGE/Galano_Metaggitsiou_Xalkidikis_300714.pdf

(1) ELT L 343, 14.12.2012, lk 1.